《玉堂昼值有怀万松》
宋代·程珌

鸡笼峰下万松山，中有游民天地闲。
左架虹腰上玄圃，右骑鳌背度飞关。
幽壑流泉喷三峡，衮衮桃花翻浪雪。
两山对峙锦屏开，嫣紫肥红仍炫白。
十里松风百哢琴，丹书一枕卧残春。
何人共结无生社，冉冉青鲵下玉麟。
九华突兀匡庐秃，幽深全似人盘谷。
怀山一夜鬓如霜，画作烟图入洛阳。
玉境那容凡骨洿，急草天章讯归路。
磨松琢石歌太平，亦表微臣报国恩。
决破玉龙太清池，满浸万顷碧琉璃。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。